Wolkskool op radio: Lees is lekker | Maroela Media
Jana Terblanche, hoof van GeRAT, die Afrikaans-vakvereniging van die Skoleondersteuningsentrum (SOS), gesels in die jongste aflewering van hierdie gesprekreeks op Pretoria FM oor lees as 'n vaardigheid.
Sy verduidelik dat kinders hulle leesvaardighede kan ontwikkel deur meer te lees en dat dit sommer help om 'n kind se sosiale vaardighede ook te verbeter.
"Lees leer kinders om te droom. En al lees jy vir jou kind sy gunsteling-storie vir die 100ste maal voor, geniet hulle dit steeds omdat hulle kan voorspel wat gaan gebeur en dit laat 'n kind veilig om om te weet hy is reg in sy voorspelling," sê Terblanche.
GeRAT glo dit is uiters noodsaaklik vir elke kind om hulle leesvaardighede op te skerp, daarom bied die vakvereniging Woensdag en Donderdag twee gratis leeswebinare aan waarin hulle oor die belang van lees gaan praat.
Dié vakvereniging het hande gevat met Lotta Engelbrecht van Stimulus Maksima en op 3 Junie gaan hulle van 13:00 tot 16:00 kyk na die leesontwikkeling van geboorte tot op die ouderdom van 'n gr. 6-leerder. Op 4 Junie word daar van 14:00 tot 17:00 na leesvaardighede vir gr. 7 tot 12-leerders gekyk.
Elke webinaar is drie uur lank omdat die aanbieding SACE-geakkrediteer is en onderwysers vyf punte per webinaar kan verdien. Ouers en kinders is egter ook welkom om vir die webinare in te skakel. Besoek die Wolkskool vir meer inligting hieroor.